2003/320/EY: Komission päätös, tehty 12 päivänä toukokuuta 2003, käytetyn ruokaöljyn käyttöä rehussa koskevista Euroopan parlamentin ja neuvoston asetuksen (EY) N:o 1774/2002 mukaisista siirtymäkauden toimenpiteistä (ETA:n kannalta merkityksellinen teksti) (tiedoksiannettu numerolla K(2003) 1489)



Virallinen lehti nro L 117 , 13/05/2003 s. 0024 - 0029



Komission päätös, tehty 12 päivänä toukokuuta 2003, käytetyn ruokaöljyn käyttöä rehussa koskevista Euroopan parlamentin ja neuvoston asetuksen (EY) N:o 1774/2002 mukaisista siirtymäkauden toimenpiteistä (tiedoksiannettu numerolla K(2003) 1489) (Ainoastaan englanninkielinen teksti on todistusvoimainen) (ETA:n kannalta merkityksellinen teksti) (2003/320/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä 3 päivänä lokakuuta 2002 annetun Euroopan parlamentin ja neuvoston asetuksen (EY) N:o 1774/2002(1) ja erityisesti sen 32 artiklan 2 kohdan, sekä katsoo seuraavaa: (1) Asetuksessa (EY) N:o 1774/2002 säädetään muihin kuin ihmisravinnoksi tarkoitettuihin eläimistä saataviin sivutuotteisiin sovellettavien yhteisön sääntöjen perinpohjaisesta tarkastuksesta, johon sisältyy eräiden tiukkojen vaatimusten käyttöönotto. Lisäksi siinä säädetään, että voidaan toteuttaa asianmukaisia siirtymäkauden toimenpiteitä. (2) Näiden vaatimusten tiukkuuden vuoksi on tarpeen säätää Irlantia ja Yhdistynyttä kuningaskuntaa koskevista ainutkertaisista siirtymäkauden toimenpiteistä, jotta toimialalla olisi riittävästi aikaa sopeutumiseen. Lisäksi on tarpeen kehittää edelleen vaihtoehtoisia menetelmiä eläimistä saatavien sivutuotteiden keräämiselle, kuljetukselle, varastoinnille, esikäsittelylle, käsittelylle ja käytölle sekä hävittämiselle. (3) Käytetty ruokaöljy sisältyy ruokajätteen määritelmään. (4) Tämän vuoksi Irlannille ja Yhdistyneelle kuningaskunnalle olisi myönnettävä väliaikaisena toimenpiteenä poikkeus, jotta ne voisivat antaa toiminnanharjoittajille luvan jatkaa kansallisten sääntöjen soveltamista käytettäessä käytettyä ruokaöljyä rehussa, ottaen huomioon komission Yhdistyneeseen kuningaskuntaan tekemien vierailujen tulokset. (5) Eläinten terveyteen ja kansanterveyteen kohdistuvien riskien välttämiseksi Irlannissa ja Yhdistyneessä kuningaskunnassa olisi pidettävä yllä asianmukaisia valvontamenetelmiä siirtymäkauden toimenpiteiden soveltamisajan. (6) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, ON TEHNYT TÄMÄN PÄÄTÖKSEN: 1 artikla Käytetyn ruokaöljyn käyttöä rehussa koskeva poikkeus Asetuksen (EY) N:o 1774/2002 32 artiklan 2 kohdan nojalla ja poiketen siitä, mitä mainitun asetuksen 22 artiklan 1 kohdan b alakohdassa säädetään, Irlanti ja Yhdistynyt kuningaskunta voivat jatkaa viimeistään 31 päivään lokakuuta 2004 asti yksittäisten hyväksyntien myöntämistä kansallisten sääntöjen ja käytetyn ruokaöljyn käyttöä rehussa koskevien, tässä päätöksessä säädettyjen sääntöjen mukaisten tilojen ja laitteiden toiminnanharjoittajille edellyttäen, että a) käytetty ruokaöljy on peräisin yksinomaan ravintoloista, pitopalveluista ja keittiöistä, mukaan lukien keskuskeittiöt ja kotitalouksien keittiöt; b) käytetty ruokaöljy on tarkoitettu yksinomaan rehun tuotantoon ja siitä käydään kauppaa ainoastaan kyseisten kahden jäsenvaltion välillä; c) kansallisiin sääntöihin on sisällyttävä ainakin tämän päätöksen liitteessä esitetyt käyttöedellytykset; ja d) kansallisia sääntöjä sovelletaan ainoastaan tiloihin ja laitteisiin, jotka sovelsivat näitä sääntöjä 1 päivänä marraskuuta 2002. 2 artikla Valvontatoimenpiteet Toimivaltaisen viranomaisen on toteutettava tarvittavat toimenpiteet valvoakseen sitä, että hyväksynnän saaneet tilojen ja laitteiden toiminnanharjoittajat noudattavat 1 artiklassa asetettuja edellytyksiä. 3 artikla Hyväksyntöjen peruuttaminen ja sellaisen aineksen hävittäminen, joka ei ole tämän päätöksen mukaista 1. Toimivaltaisen viranomaisen antamat yksittäiset hyväksynnät käytetyn ruokaöljyn käyttämiseen rehuna on peruutettava välittömästi ja pysyvästi sellaisten toiminnanharjoittajien, tilojen tai laitteiden osalta, jotka eivät enää täytä tässä päätöksessä asetettuja edellytyksiä. 2. Aines, joka ei täytä tässä päätöksessä asetettuja vaatimuksia, on hävitettävä toimivaltaisen viranomaisen antamien ohjeiden mukaisesti. 4 artikla Tämän päätöksen noudattaminen asianomaisissa jäsenvaltioissa Irlannin ja Yhdistyneen kuningaskunnan on välittömästi toteutettava tämän päätöksen noudattamiseksi tarvittavat toimenpiteet ja julkaistava kyseiset toimenpiteet. Niiden on ilmoitettava tästä komissiolle välittömästi. 5 artikla Soveltaminen Tätä päätöstä sovelletaan 1 päivästä toukokuuta 2003 alkaen 31 päivään lokakuuta 2004 asti. 6 artikla Osoitus Tämä päätös on osoitettu Irlannille sekä Ison-Britannian ja Pohjois-Irlannin yhdistyneelle kuningaskunnalle. Tehty Brysselissä 12 päivänä toukokuuta 2003. Komission puolesta David Byrne Komission jäsen (1) EYVL L 273, 10.10.2002, s. 1. LIITE KÄYTETYN RUOKAÖLJYN KÄYTTÖ REHUSSA A. Yleiset velvollisuudet 1. Käytetty ruokaöljy on kerättävä, kuljetettava, varastoitava, esikäsiteltävä, käsiteltävä ja käytettävä tässä liitteessä vahvistettujen vaatimusten mukaisesti. 2. Käytetyn ruokaöljyn on täytettävä seuraavat vaatimukset: a) hyväksytyn kerääjän on kerättävä käytetty ruokaöljy 1 artiklan a kohdassa tarkoitetuista tiloista; b) hyväksyttyjen toimijoiden on käsiteltävä käytetty ruokaöljy hyväksytyissä käsittelytiloissa; ja c) hyväksyttyjen toimijoiden on sekoitettava käytetty ruokaöljy muihin öljyihin hyväksytyissä sekoittamistiloissa. 3. Toimivaltaisen viranomaisen on hyväksyttävä käytetyn ruokaöljyn kerääjät ja niiden tilojen toiminnanharjoittajat, joissa käytetty ruokaöljy käsitellään tai sekoitetaan muihin öljyihin. 4. Toimivaltaisen viranomaisen on varmistettava, että hyväksyntä, kaupallinen asiakirja, kirjanpito, virallinen tarkastus ja tilojen luettelo ovat F jakson mukaisia. B. Käytetyn ruokaöljyn kerääminen, kuljetus, käsittely ja sekoittaminen Käytetyn ruokaöljyn kerääminen ja kuljetus 1. Käytetty ruokaöljy on kerättävä ja kuljetettava kannellisissa säiliöissä tai tiiviissä ajoneuvoissa ja merkittävä siten, että sisältö voidaan sekoittamisenkin jälkeen jäljittää alkuperätiloihin. 2. Kerääjien on toteutettava kaikki tarvittavat toimenpiteet varmistaakseen, että kerätty käytetty ruokaöljy ei ole haitallisten aineiden saastuttama. 3. Uudelleen käytettävät säiliöt ja kaikki uudelleen käytettävät välineet tai kalusto, jotka ovat joutuneet kosketuksiin käytetyn ruokaöljyn kanssa, on puhdistettava, pestävä ja desinfioitava jokaisen käyttökerran jälkeen. 4. Ajoneuvot tai säiliöt, joissa kuljetetaan jotakin ainesta, joka saattaisi saastuttaa käytetyn ruokaöljyn, on puhdistettava perusteellisesti ja desinfioitava ennen kuin niitä käytetään käytetyn ruokaöljyn kuljettamiseen. Hyväksytyt tilat sekä hyväksyttyjen käsittely- ja sekoittamistilojen toiminta 5. Tilojen sekä käsittely- ja sekoittamistilojen toiminnan on täytettävä C jakson vaatimukset. 6. Ennen käytetyn ruokaöljyn sekoittamista toisen öljyn kanssa sekoittamistilojen toiminnanharjoittajien on lisäksi varmistettava, että jokainen erä käytettyä ruokaöljyä testataan sen varmistamiseksi, että käytetty ruokaöljy täyttää E jakson vaatimukset. Erän koko voi olla enintään 30 tonnia. 7. Kerääjien ja toimijoiden on varmistettava, että rehuun ei käytetä käytettyä ruokaöljyä, joka ei täytä E jakson vaatimuksia. C. Vaatimukset hyväksytyille tiloille Yleiset vaatimukset Tilojen ja laitteiden on täytettävä vähintään seuraavat vaatimukset: 1) Tilojen on oltava helposti puhdistettavissa ja desinfioitavissa. 2) Ulkopuolisia ihmisiä tai eläimiä ei saa päästää tiloihin. 3) Tiloissa on oltava asianmukaiset laitteet niiden säiliöiden tai astioiden, joissa käytetty ruokaöljy vastaanotetaan, ja tapauksen mukaan ajoneuvojen, joissa se kuljetetaan, puhdistusta ja desinfiointia varten. 4) Tiloissa on oltava henkilökunnalle asianmukaiset käymälät ja pesutilat. 5) Tiloissa on oltava selkeästi merkitty katettu tila käytetyn ruokaöljyn vastaanottamista varten. 6) Tapauksen mukaan tiloissa on oltava erillinen alue sellaisen käytetyn ruokaöljyn varastointiin, joka ei sovellu käytettäväksi rehuun. 7) Säiliöt on suljettava tiiviisti ja niiden venttiilit on sijoitettava ja varustettava seulalla siten, että estetään vieraiden aineiden tai tuholaisten pääsy säiliöön. Putkisto on suljettava tiiviisti silloin kun se ei ole käytössä. Tilojen omavalvonta 8. Hyväksyttyjen tilojen toiminnanharjoittajien on toteutettava kaikki tarvittavat toimenpiteet tämän päätöksen vaatimusten noudattamiseksi. Niiden on otettava käyttöön, toteutettava ja ylläpidettävä vaarojen analysointia ja kriittisten valvontapisteiden valvontaa varten käyttöön otetun järjestelmän (HACCP) periaatteiden mukaisesti kehitetty menettely. Toimijoiden on erityisesti a) yksilöitävä tilojensa kriittiset valvontapisteet ja valvottava niitä; b) laadittava ja toteutettava tällaisten kriittisten valvontapisteiden seuranta- ja tarkastusmenetelmiä ja säilytettävä tarkastuksia koskeva kirjanpito vähintään kaksi vuotta; ja c) varmistettava kunkin vastaanotetun ja lähetetyn erän jäljitettävyys. 9. Hyväksyttyjen sekoitustilojen toiminnanharjoittajan on tehtävä tarkastuksia ja otettava näytteitä E jaksossa vahvistettujen vaatimusten noudattamisen tarkistamiseksi. Jos tarkastuksen tai testin tulos osoittaa, ettei käytetty ruokaöljy ole tämän päätöksen säännösten mukaista, toimijan on a) selvitettävä syyt siihen, ettei tulos täytä vaatimuksia; b) varmistettava, ettei käytettyä ruokaöljyä, joka ei täytä E jakson vaatimuksia, lähetetä käytettäväksi rehussa; c) suoritettava asianmukainen dekontaminointi ja puhdistus; ja d) mikäli käytetty ruokaöljy on jo lähetetty käytettäväksi rehussa tai jos se on jo yhdistetty rehuun, toteutettava kaikki tarvittavat toimenpiteet varmistaakseen, ettei kyseistä öljyä sisältävää rehua syötetä karjalle. 10. Tarkastusten ja testien tuloksia koskeva kirjanpito on säilytettävä vähintään kahden vuoden ajan. Hyväksyttyjen tilojen toiminnanharjoittajien on säilytettävä näyte kustakin tiloista lähetetystä käytetyn ruokaöljyn lähetyksestä. Näytteet on säilytettävä vähintään kuuden kuukauden ajan. D. Yleiset hygieniavaatimukset 1. Käytetyn ruokaöljyn kuljetuksessa käytetyt säiliöt, astiat ja tapauksen mukaan ajoneuvot on puhdistettava erikseen osoitetulla alueella. 2. Lintuja, jyrsijöitä, hyönteisiä ja muita tuholaisia on torjuttava järjestelmällisesti. 3. Rehussa käytettäväksi tarkoitettua käytettyä ruokaöljyä ei saa varastoida samalla alueella kuin rehussa käytettäväksi soveltumatonta käytettyä ruokaöljyä tai tuotteita, jotka voivat aiheuttaa riskin eläinten tai ihmisten terveydelle. 4. Puhdistusmenettelyt on vahvistettava ja osoitettava asiakirjoin kaikille osille tiloista. 5. Hygieniavalvontaan on kuuluttava ympäristön ja laitteiden säännöllinen tarkastus. 6. Tarkastusaikataulut ja -tulokset on osoitettava asiakirjoin ja säilytettävä vähintään kaksi vuotta. 7. Koneet ja laitteet on pidettävä hyvässä kunnossa, ja mittauslaitteet on kalibroitava vähintään kerran vuodessa. 8. Säiliöt ja putket on puhdistettava sisältä ainakin kerran vuodessa tai silloin, kun niihin kerääntyy vettä ja fysikaalisia epäpuhtauksia. 9. Käsitelty käytetty ruokaöljy on käsiteltävä ja varastoitava siten, ettei saastuminen ole mahdollista. E. Rehussa käytettävää käytettyä ruokaöljyä koskeva seloste Käytetyn ruokaöljyn on täytettävä seuraavat vähimmäisvaatimukset ennen kuin sitä voidaan käyttää rehussa: 1) Fysikaaliset epäpuhtaudet: a) kosteus ja epäpuhtaudet: < 3 % b) epäpuhtaudet: < 0,15 %. 2) Kivennäisöljyn esiintyminen: ei esiinny. 3) Hapettuneiden rasvahappojen esiintyminen: uuttamiskelpoisten rasvahappojen pitoisuus > 88 %. 4) Torjunta-ainejäämien esiintyminen: neuvoston direktiivin 1999/29/EY(1) (ennen 1.8.2003) tai direktiivin 2002/32/EY(2) (1.8.2003 lähtien) mukainen. 5) PCB-yhdisteiden esiintyminen: < 100 ppb 7:ää tärkeintä yhdistettä kohden. 6) Salmonellan esiintyminen: ei esiinny. 7) Eläinrasvan esiintyminen: a) C15 < 0,2 % b) C16:1 < 2 % c) C17 < 0,4 % d) C17:1 < 0,3 % e) C20+ < 5 %. F. Hyväksyntä, kaupallinen asiakirja, kirjanpito, tarkastus ja hyväksyttyjen tilojen luettelo Toimijoiden ja tilojen hyväksyminen 1. Toimivaltainen viranomainen voi hyväksyä a) käytetyn ruokaöljyn kerääjät ainoastaan ollessaan vakuuttunut siitä, että kerääjä noudattaa tämän päätöksen vaatimuksia; ja b) käsittely- tai sekoittamistilojen toiminnanharjoittajat ainoastaan ollessaan vakuuttunut siitä, että tilat ja toiminta täyttävät tämän päätöksen vaatimukset. 2. Hyväksynnässä on täsmennettävä a) hyväksyttyjen tilojen toiminnanharjoittaja ja osoite; b) voimassaolon päättymispäivä, jonka on oltava viimeistään 31 päivä lokakuuta 2004. 3. Käsittelytilojen hyväksynnässä on lisäksi täsmennettävä tilojen osat, joissa käytettyä ruokaöljyä voidaan vastaanottaa ja käsitellä. Kaupalliset asiakirjat 4. Kaupalliset asiakirjat voivat olla kirjallisessa tai sähköisessä muodossa, ja niiden on oltava käytetyn ruokaöljyn lähetyksen mukana kuljetuksen ajan. Tuottajan, vastaanottajan ja kuljetuksesta vastaavan on säilytettävä itsellään jäljennös kirjallisesta kaupallisesta asiakirjasta tai, jos kyse on sähköisessä muodossa olevista tiedoista, kirjallinen tuloste näistä tiedoista. 5. Kaupallisessa asiakirjassa on oltava seuraavat tiedot: a) niiden tilojen osoite, joista käytetty ruokaöljy kerättiin; b) päivämäärä, jona käytetty ruokaöljy vietiin pois tiloista; c) kuvaus käytetyn ruokaöljyn laadusta; d) käytetyn ruokaöljyn määrä; e) kuljetuksesta vastaavan nimi ja osoite; f) käytetyn ruokaöljyn määräpaikka; g) ainutkertainen viitenumero, joka yhdistää kerääjän ja säiliön tai ajoneuvon tiloihin, joista käytetty ruokaöljy kerättiin. Kirjanpito 6. Käytettyä ruokaöljyä lähettävien, kuljettavien tai vastaanottavien henkilöiden on tallennettava kaupallisessa asiakirjassa olevat tiedot ja säilytettävä ne vähintään kahden vuoden ajan. 7. Kun kyse on rehuna käytettäväksi soveltuvasta käytetystä ruokaöljystä, kirjanpidon on lisäksi varmistettava öljyn täydellinen jäljitettävyys alkuperätiloista siihen saakka, kun se on sisällytetty rehuun. 8. Kun kyse on rehussa käytettäväksi soveltumattomasta käytetystä ruokaöljystä, öljyn hävitettäväksi lähettävän henkilön on lisäksi pidettävä kirjanpito, jolla osoitetaan hävittämismenetelmä ja -paikka sekä päivämäärä, jona öljy lähetettiin hävitettäväksi. Virallinen tarkastus 9. Toimivaltaisen viranomaisen on suoritettava ainakin kaksi kertaa vuodessa tarkastuksia tämän päätöksen mukaisesti hyväksytyissä tiloissa; yksi tarkastuksista on suoritettava etukäteen ilmoittamatta erityisesti hygienian, HACCP-menettelyiden ja B-E jakson vaatimusten noudattamisen tarkastamiseksi. 10. Teknisen asiantuntijan on lisäksi tarkastettava vuosittain käsittelyvälineistö sekä mittarit ja tallentimet ja toimitettava raportti toimivaltaiselle viranomaiselle ja tilojen toiminnanharjoittajalle. Tilojen luettelo 11. Toimivaltaisen viranomaisen on laadittava alueensa osalta luettelo, jossa on nimet ja osoitteet hyväksytyistä a) käytetyn ruokaöljyn kerääjistä; b) käsittelytilojen toiminnanharjoittajista; ja c) sekoittamistilojen toiminnanharjoittajista. 12. Kullekin kerääjälle ja hyväksyttyjen tilojen toiminnanharjoittajalle on annettava virallinen tunnistenumero. 13. Toimivaltaisen viranomaisen on varmistettava, että luettelo on julkisesti saatavilla. (1) EYVL L 115, 4.5.1999, s. 32. (2) EYVL L 140, 30.5.2002, s. 10.